D ô v o d o v á  s p r á v a

     I. Všeobecná časť

Návrh zákona o štátnom rozpočte na rok 2002 sa predkladá podľa článku 58 Ústavy Slovenskej republiky a podľa § 8 zákona Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov.

	Štátny rozpočet na rok 2002 vychádza z aktualizácie a ďalšieho rozpracovania strednodobého finančného výhľadu a zo schválených východísk zostavenia návrhu štátneho rozpočtu na rok 2002 na úrovni ktorých sa predpokladajú príjmy a výdavky štátneho rozpočtu, pričom sa dôsledne rešpektuje určená suma schodku štátneho rozpočtu 37 mld Sk. V porovnaní s rokom 2001 vývoj príjmov štátneho rozpočtu v roku 2002 jednorazovo nepriaznivo ovplyvňuje predpokladané zníženie výnosu dane z príjmov v dôsledku zníženia daňového zaťaženia fyzických osôb z výnosu dane z príjmov vyberaných zrážkou v nadväznosti na ukončenie vyplácania dlhopisov v nižšom rozsahu nahradia dividendy štátu v Slovenskom plynárenskom priemysle, a.s a naopak v pozitívnom smere predpokladané zvýšenie príjmov z titulu transformácie štátnych fondov. Jedným z nových prvkov k zostaveniu návrhu štátneho rozpočtu z hľadiska rozpočtovania výdavkov je výraznejšie zohľadnenie obligatórnosti výdavkov, t.j. prioritné rozpočtovanie výdavkov, ktorých poskytovanie je vo väčšine prípadov nárokové, resp. podmienené zákonmi. Z uvedeného hľadiska ovplyvňujú rozpočtované výdavky najmä termíny nadobudnutia účinnosti zákonov o štátnej službe, verejnej službe a o Hasičskom a záchrannom zbore. 

	Návrh zákona je v súlade s Ústavou Slovenskej republiky a je vypracovaný v súlade s § 87 ods. 3 zákona NR SR č. 350/1996 Z.z. o rokovacom poriadku Národnej rady Slovenskej republiky.
	
Návrh zákona bol ako súčasť materiálu "Návrh štátneho rozpočtu na rok 2002" predmetom rokovania Rady hospodárskej a sociálnej dohody Slovenskej republiky dňa 7.8.2001.
DOLOŽKA ZLUČITEĽNOSTI
návrhu zákona s právom Európskej únie:

1. Navrhovateľ zákona: Vláda Slovenskej republiky.
 
2. Názov návrhu zákona: Zákon o štátnom rozpočte na rok 2002.

3. V práve Európskej únie  sú  otázky  rozpočtu upravené v čl.
   104   a  v  čl. 268 až 280  Zmluvy  o  založení  Európskeho
   spoločenstva   a   v   Protokole   o  postupe pri nadmernom
   deficite.   

4. Návrh zákona svojou problematikou nepatrí  medzi  prioritné
   oblasti aproximácie práva uvedené v čl. 70 Európskej dohody
   o pridružení  a  svojou  problematikou  nepatrí  ani  medzi
   priority  odporúčané  v  Bielej  knihe.  Je  však predmetom
   aproximácie práva  podľa  NPAA,  Partnerstva  pre  vstup  a
   screeningu (kapitola č. 29 - rozpočet).

5. Charakteristika právnych noriem Európskej únie, ktorými je
   upravená problematika rozpočtu:
     Problematika  rozpočtu je upravená v Zmluve o ES v hlave
   II - Finančné ustanovenia.  Čl. 268  až  280  Zmluvy  o ES 
   upravujú zostavovanie a schvaľovanie rozpočtu Spoločenstva.
   Pre každý finančný rok sa predbežne vyčíslia všetky príjmy
   a výdavky Spoločenstva. Rozpočtové príjmy a výdavky  musia
   byť v rovnováhe.  Rozpočet je plne financovaný z vlastných
   zdrojov,  čo sa netýka iných príjmov.  Návrh  rozpočtu  sa
   predkladá  Európskemu  parlamentu  najneskôr do 5. októbra
   roku,  ktorý predchádza príslušnému rozpočtovému roku.  Ak 
   Európsky parlament odsúhlasí návrh rozpočtu do  45 dní  po
   jeho   predložení  je  rozpočet   s   konečnou  platnosťou
   schválený.
     Komisia každoročne predkladá Rade a Európskemu parlamentu
   záverečný účet rozpočtového hospodárenia za predchádzajúci
   finančný rok.  Rozpočet  sa  zostavuje v účtovnej jednotke
   stanovenej v súlade s rozpočtovými nariadeniami. Na návrh    komisie a po konzultácií s Európskym parlamentom na základe    stanoviska predloženého Účtovným dvorom Rada jednomyselným    rozhodnutím:
a)	vydáva rozpočtové nariadenie upravujúce najmä postup pre
      zostavovanie a plnenie rozpočtu a pre predkladanie účtov
      a ich kontrolu,
b)	určí metódy a postup, podľa ktorého sa rozpočtové príjmy
z  vlastných zdrojov  Spoločenstva  dajú  k  dispozícií       Komisií,  a  stanoví opatrenia,  ktoré  treba v prípade       potreby použiť na zabezpečenie pokladničnej hotovosti,
   c) stanoví  pravidlá  zodpovednosti finančných kontrolórov,
       oprávnených  osôb  a  účtovníkov,  ako aj  zodpovedajúce
      kontrolné opatrenia. 
     V zmysle  čl. 104 Zmluvy o založení ES  Komisia usmerňuje
   vývoj rozpočtovej situácie  a  výšku verejného zadĺženia v
   členských štátoch s cieľom odhaliť hrubé chyby. Skúma najmä
   dodržiavanie  rozpočtovej  disciplíny   na   základe  dvoch
   nasledujúcich kritérií:
a)	či pomer plánovaného alebo skutočného deficitu verejných
      finančných  prostriedkov  k  hrubému  domácemu produktu
      neprekračuje odporúčanú hodnotu, okrem prípadov, ak
-	tento pomer  podstatne  klesol  alebo  ak sa neustále
         znižuje  a  dosahuje  úroveň,  ktorá  sa  približuje
         odporúčanej hodnote, alebo
-	alternatívne prekročenie nad odporúčanú hodnotu je len
         výnimočné a dočasné  a  tento pomer sa pohybuje tesne
         pri odporúčanej hodnote;
b)	či pomer verejného zadĺženia k hrubému domácemu produktu
      neprekračuje odúporúčanú hodnotu, okrem prípadov,  ak sa 
      tento pomer dostatočne znižuje  a  vyhovujúcim tempom sa
      približuje odporúčanej hodnote. 
     Odporúčané hodnoty sú vymedzené v Protokole o postupe pri
   nadmernom deficite, ktorý je pripojený k tejto zmluve.      

6. Vyjadrenie stupňa kompatibility s právnou normou  Európskej
   únie:
   So zreteľom na skutočnosť ustanovenú v čl. 6 ods. 3 Zmluvy
   o ES, že Únia rešpektuje národnú identitu členských štátov,
  je návrh zákona  o  štátnom rozpočte na rok 2002 čiastočne v
  súlade s princípmi ustanovenými v čl. 104 Zmluvy o založení
  ES a v Protokole o postupe pri nadmernom deficite.   

	II. Osobitná časť

     K § 1
     V  úvodných  ustanoveniach  tohto  paragrafu  sa  určujú základné rozpočtové rámce príjmovej a výdavkovej časti štátneho rozpočtu. 
	Príjmy štátneho rozpočtu sa rozpočtujú v sume 219 mld Sk. Výdavky štátneho rozpočtu sa určujú v sume 256 mld Sk. Schodok štátneho rozpočtu sa určuje v sume 37 mld Sk. Určenie schodku štátneho rozpočtu je vo fiskálnom vyjadrení, pričom vo výdavkoch rozpočtovej kapitoly Štátny dlh nie sú započítané potreby vnútorného a zahraničného štátneho dlhu na rok 2002. Tento prístup Slovenskej republiky pri vykazovaní základných hodnotiacich ekonomických ukazovateľov kopíruje prax uplatňovanú v trhových ekonomikách v súlade s metodikou Medzinárodného menového fondu.
	V nadväznosti na zákon NR SR č. 303/1995 Z.z. o rozpočtových pravidlách v znení neskorších predpisov sa v predkladanom návrhu zákona o štátnom rozpočte ustanovuje aj výška súhrnného schodku verejného rozpočtu.
     Vo vzťahu k rozpočtom obcí sa uvažuje s priamym dotačným vzťahom vo výške 2 396 mil. Sk, a to na krytie výkonu samosprávnych funkcií obcí, na dotácie pre mestskú verejnú dopravu, na dokončovanie objektov základných škôl a ich technickej vybavenosti a na riešenie individuálnych potrieb obcí na zabezpečenie výkonu ich samosprávnych funkcií.
	Ustanovenie odseku 6 vyplýva zo zákona o cestnej doprave, na základe ktorého je potrebné v zákone o štátnom rozpočte na príslušný rok určiť výšku transferu pre podniky SAD. 
     V súlade s ustanovením § 15 zákona NR SR č. 303/1995 Z.z. o rozpočtových pravidlách v znení neskorších predpisov sa v rámci celkových výdavkov štátneho rozpočtu uvedených v odseku 1 vytvárajú  rezervy  a  účelové  prostriedky na krytie nevyhnutných a nepredvídaných výdavkov. Prehľad účelových prostriedkov je jednou z príloh zákona a zabezpečuje sa ním účelové použitie časti výdavkov v súlade s prioritami rezortov.

	K § 2    
	V príjmoch štátneho rozpočtu v roku 2001 sa rozpočtuje suma 4,7 mld Sk z titulu odvodu zostávajúceho zisku Národnej banky Slovenska.  

	K § 3
    Splnomocnenie vlády, resp. ministra financií na úpravu schválených záväzných ukazovateľov štátneho rozpočtu v priebehu roka v súlade so zákonom o rozpočtových pravidlách súvisí s vývojom hospodárenia Slovenskej republiky, ktorý nebolo možné pri zostavovaní rozpočtu plne postihnúť.
     Opatreniami vykonanými na základe uvedeného splnomocnenia sa celkové výdavky štátneho rozpočtu na rok 2002 môžu prekročiť najviac o 15 %, pričom sa nesmie zvýšiť schodok štátneho rozpočtu ustanovený týmto zákonom. 
	
     K § 4
	Podiel rozpočtov obcí na štátnych príjmoch, t.j. podiel na výnose dane z príjmov fyzických osôb z príjmov zo závislej činnosti a funkčných požitkov, na výnose dane z príjmov právnických osôb a na výnose cestnej dane  sa určuje v zmysle zákona o rozpočtových pravidlách v zákone o štátnom rozpočte. Východiskom na určovanie podielov rozpočtov obcí na uvedených daniach je stav obyvateľov k 26. máju 2001, t.j. termín sčítania ľudu, bytov a domov.
	Podiel na dani z príjmov fyzických osôb zo závislej činnosti a funkčných požitkov do rozpočtov obcí sa určuje absolútnou sumou 7 300 mil. Sk, čo predstavuje navýšenie oproti predchádzajúcemu rozpočtovému roku o 410 mil. Sk. Podiel z výnosu  dane z príjmov právnických osôb je vo výške 6,27 % príjmom rozpočtov obcí. V súvislosti so zrušením Štátneho fondu cestného hospodárstva k 1.10.2001 budú na rozdiel od predchádzajúceho rozpočtového roka plynúť výnosy z cestnej dane do štátneho rozpočtu. Podiel na výnose cestnej dane vyberanej daňovými úradmi s územnou pôsobnosťou pre hlavné mesto Slovenskej republiky Bratislavu a pre mesto Košice  sa určuje vo výške  60 % ako príjem rozpočtu hlavného mesta SR Bratislavy a príjem rozpočtu mesta Košice. Podiel na výnose cestnej dane vyberanej daňovými úradmi s územnou pôsobnosťou mimo uvedených miest sa určuje vo výške 40 % ako príjem rozpočtov obcí.
	Výnos dane z príjmov fyzických osôb zo závislej činnosti a funkčných požitkov sa obciam rozdelí pomerne podľa počtu obyvateľov s trvalým bydliskom na území obce podľa stavu k 26. máju 2001 mesačne alikvotnou sumou.
     Príslušná časť  výnosu dane z  príjmov právnických osôb so sídlom  v tuzemsku sa vo výške 60 % rozdelí obciam pomerne podľa počtu obyvateľov a  40 % podľa sídla  daňovníka. Spôsob rozdeľovania tejto dane vytvára priestor pre väčšiu zainteresovanosť miest a obcí na pozitívnej stimulácii hospodárskych a podnikateľských aktivít na svojom území.
	Z výnosu cestnej dane vyberanej územnými finančnými orgánmi s územnou pôsobnosťou pre hlavné mesto SR Bratislavu a s územnou pôsobnosťou pre mesto Košice je určených 60 % do rozpočtu hlavného mesta SR Bratislavy a rozpočtu mesta Košice. Finančné prostriedky určené hlavnému mestu SR Bratislave a mestu Košice sa môžu použiť len na výstavbu, opravu a údržbu prieťahov štátnych ciest vo vlastníctve mesta a miestnych komunikácií a ostatné výdavky s tým súvisiace. Z výnosu cestnej dane vyberanej územnými finančnými orgánmi s územnou pôsobnosťou mimo hlavného mesta Bratislavy a mesta Košice je do rozpočtov obcí  určených 40 %,  ktoré sa obciam rozdelia v rámci územného obvodu daňového úradu pomerne podľa počtu obyvateľov k 26. máju 2001. Takto získané prostriedky sa použijú na výstavbu, opravu a údržbu miestnych komunikácií a ostatné výdavky s tým súvisiace (najmä projektovú prípravu, správne poplatky, organizovanie verejných súťaží).
	Výnos dane z nehnuteľností je podľa osobitného zákona príjmom správcu tejto dane.
     S cieľom zvýšiť zainteresovanosť  obcí pri výkone daňovej administratívy sa navrhuje, aby 50 % výnosu penále predpísaného daňovým úradom na základe podnetu orgánov miestnej samosprávy o porušení daňových predpisov bolo príjmom rozpočtu príslušnej obce.

     K § 5
     V  roku  2002   sa  naďalej  bude  poskytovať  stavebnému sporiteľovi podľa § 10 zákona SNR č. 310/1992 Zb. v znení neskorších predpisov štátna prémia z prostriedkov štátneho rozpočtu. Maximálna výška prémie na rok 2002  sa určuje sumou 4 000 Sk.  
	V súlade so zákonom č. 21/1992 Zb. o bankách, ktorý bol novelizovaný zákonom č. 252/1999 Z.z. sa zákonom o štátnom rozpočte určuje percentuálna výška štátneho príspevku poberateľovi hypotekárneho úveru, ktorý uzatvorí zmluvu s hypotekárnou bankou v roku 2002.

     K § 6
	Ustanovenie upravuje platenie poistného štátom na zdravotné poistenie v roku 2002.  Výška poistného  je  určená percentuálne z vymeriavacieho základu 2 700 Sk.  Na zdravotné poistenie sa platí za osoby podľa  § 12 ods. 8  zákona NR SR č. 273/1994 Z.z. v znení neskorších predpisov prostredníctvom kapitoly ministerstva zdravotníctva.
  
K § 7
     Ustanoveniami  tohto  paragrafu  sa   upravuje   platenie
poistného štátom na nemocenské poistenie a dôchodkové zabezpečenie v roku 2002.
     Výška poistného na nemocenské poistenie je určená percentuálne z určenej časti vymeriavacieho základu 5 000 Sk, čo po prepočítaní predstavuje sumu 2 250 Sk. To znamená, že štát bude v roku 2002 platiť poistné na nemocenské postenie vo výške 4,8 % z 2 250 Sk. 
	Výška poistného na dôchodkové zabezpečenie je určená percentuálne z vymeriavacieho základu 5 000 Sk podľa § 14 ods. 9 zákona NR SR č. 274/1994 Z.z. o Sociálnej poisťovni v znení neskorších predpisov a odlišne  výška poistného na dôchodkové zabezpečenie podľa § 51 citovaného zákona o Sociálnej poisťovni, ktorá je určená percentuálne z určenej časti vymeriavacieho základu 5 000 Sk, čo po prepočítaní predstavuje sumu 2 250 Sk. To znamená, že štát bude v roku 2002 platiť poistné na dôchodkové zabezpečenie v prvom prípade vo výške 28 % z 5 000 Sk  a  v druhom prípade vo výške  28 % z 2 250 Sk. 
	Nemocenské poistenie a dôchodkové zabezpečenie sa platí podľa § 15 ods. 7 zákona NR SR č. 274/1994 Z.z. v znení neskorších predpisov prostredníctvom kapitoly ministerstva práce, sociálnych vecí a rodiny.

     K § 8
	Ustanoveniami   tohto   paragrafu  sa  určuje   platenie poistného  Národným  úradom práce  na  zdravotné poistenie v roku 2002 za uchádzačov o zamestnanie poberajúcich hmotné zabezpečenie rovnako ako pri platení poistného štátom. Platenie poistného Národným úradom práce na nemocenské poistenie a dôchodkové zabezpečenie v roku 2002 za uvedené osoby sa určuje odlišne od sadzieb platených štátom.

     K § 9
V súlade s § 46 ods. 5 písm. a) zákona o rozpočtových pravidlách sa v zákone o štátnom rozpočte rozširuje okruh subjektov, za ktoré môže vláda prevziať štátne záruky za bankové úvery, a to pre Železnice Slovenskej republiky, pre Intervenčnú poľnohospodársku agentúru Slovenskej republiky a štátne záruky za záruky Slovenskej záručnej a rozvojovej banky, š.p.ú., prevzaté za transformujúci sa Štátny podporný fond pôdohospodárstva a potravinárstva SR a Štátny fond životného prostredia, pričom sa zvyšuje limit na možnosť prevzatia záruk tak, že súhrn novoposkytnutých štátnych záruk za bankové úvery podnikateľom a za dlhopisy vydané podnikateľom alebo za obdobné cenné papiere vydané podnikateľom v zahraničí v roku 2002 nesmie prekročiť 13 % rozpočtovaných príjmov na rok 2002. Zároveň sa nepoužije ustanovenie § 46 ods. 4 písm. b) zákona o rozpočtových pravidlách.
	Predĺženie termínu splatnosti návratných finančných výpomocí poskytnutých š.p. Vodohospodárska výstavba Bratislava na dobu 15 rokov odo dňa ich poskytnutia je navrhované vzhľadom nato, že Vodohospodárska výstavba Bratislava, š.p.  nie je schopná splatiť poskytnuté návratné finančné výpomocí v stanovej lehote. Nebolo dokončené rozdelenie majetku združenia DUNAJ a ani nedošlo k podpísaniu zmluvy medzi Vodohospodárskou výstavbou Bratislava, š.p. a Slovenskými elektrárňami a.s. o úhradách za vyprodukovanú elektrickú energiu z vodného diela Gabčíkovo v prospech Vodohospodárskej výstavby Bratislava, š.p.  

	K § 10
	Ide o ustanovenie, ktorým sa v ozbrojených bezpečnostných zboroch a ozbrojených zboroch určuje termín na odvod rozdielu medzi (podľa paragrafu 51 zákona NR SR č. 274/1994 Z.z.) odvádzaným poistným na osobitné účty ministerstiev, do pôsobnosti ktorých patrí riadenie ozbrojených bezpečnostných zborov, ozbrojených zborov a SIS a vyplatenými dávkami podľa osobitných zákonov za rok 2002 za každý štvrťrok do 45 dní po skončení štvrťroka. Ministerstvá, do ktorých pôsobnosti patrí riadenie ozbrojených bezpečnostných zborov a ozbrojených síl sú povinné tento rozdiel odvádzať do štátneho rozpočtu v stanovených termínoch.

     K § 11
V navrhovanom ustanovení sa deklaruje potreba prefinancovania štátneho dlhu splatného v roku 2002, t.j. nevyhnutná úhrada záväzkov vnútorného a zahraničného dlhu, predstavujúca splatné čiastky istín štátneho dlhu v roku 2002 vo výške 102 347 mil. Sk.
	Zároveň sa vláda oprávňuje, aby v roku 2002 mohla rozhodnúť o vydaní štátnych dlhopisov v súlade so zákonom o dlhopisoch na jednotlivé účely a v určenej výške, a to na krytie splátok istín štátneho dlhu z predchádzajúcich rokov splatných v roku 2002, na krytie schodku štátneho rozpočtu za rok 2001, na účely financovania výstavby diaľnic a rýchlostných ciest a na účely finančného krytia výdavkov súvisiacich so splatením výnosov zo štátnych dlhopisov vydaných na reštrukturalizáciu vybraných bánk. 
	Zároveň sa vláda splnomocňuje, aby mohla v roku 2002 prevziať úvery od Rozvojovej banky Rady Európy na účely financovania kapitálových výdavkov v rozpočtovej kapitole Ministerstva zdravotníctva SR a na účely financovania infraštruktúry  pre  domovy sociálnych služieb  v  pôsobnosti krajských úradov a od Svetovej banky na  financovanie projektu riadenia verejných financií v rozpočtovej kapitole Ministerstva financií SR.
	Odsek 4 sa navrhuje  z  dôvodu, že súčasná dikcia ustanovenia § 49a zákona o rozpočtových pravidlách umožňuje financovanie schodku štátneho rozpočtu iba vydávaním štátnych pokladničných poukážok. Aby bolo možné čerpať úvery, ktoré boli podpísané v minulosti a neboli čerpané,  resp. dočerpané v roku ich podpísania, vláda sa splnomocňuje použiť tieto prostriedky na finančné krytie výdavkov súvisiacich s potrebami štátneho rozpočtu na rozvojové potreby kultúry, na projekt riadenia sociálnych dávok, na 3. a 4. projekt Slovensko-Európske cesty, na projekty ISPA, na výnosy zo štátnych dlhopisov vydaných na účely reštrukturalizácie vybraných bánk, na úhradu úrokov redistribučného úveru Národnej banky Slovenska poskytnutého Konsolidačnej banke Bratislava, š.p.ú., na účely financovania kapitálových výdavkov v rozpočtovej kapitole Ministerstva zdravotníctva SR, na účely financovania projektu  riadenia verejných financií v rozpočtovej kapitole Ministerstva financií SR a na účely financovania infraštruktúry pre domovy sociálnych služieb v pôsobnosti krajských úradov.
	Zákonom o štátnom rozpočte sa v roku 2002 určuje možnosť zvýšiť schodok štátneho rozpočtu rozpočtovaného na rok 2002  o sumu 15,5 mld Sk, t.j. o prostriedky použité na úhradu výnosov zo štátnych dlhopisov na účely reštrukturalizácie vybraných bánk použitých v roku 2002 a o sumu úveru prevzatého vládou v roku 2001 na základe zákona o štátnom rozpočte na rok 2001 použitú v roku 2002 do sumy 6 020 mil. Sk.

K § 12
V roku 2002 sa neuvažuje so zvýšením funkčných platov príslušníkov Policajného zboru, Slovenskej informačnej služby, Zboru vázenskej a justičnej stráže, Železničnej polície a colníkov podľa osobitných zákonov.
V roku 2002 sa vzhľadom na zdroje štátneho rozpočtu nepredpokladá valorizácia funkčných platov profesionálnych vojakov podľa osobitného zákona.
	Finančné prostriedky rozpočtované v rozpočtových kapitolách na vyplatenie ďalšieho služobného príjmu pre profesionálnych vojakov je možné vo vzťahu k ustanoveniu § 30 zákona č. 380/1997 Z.z. o peňažných náležitostiach vojakov vyplatiť len vtedy, ak zákon o štátnom rozpočte určí percentuálny podiel na výpočet výšky ďalšieho služobného príjmu.  V  roku  2002 sa percentuálny podiel určuje vo výške 100 %.
	Z dôvodu nadobudnutia účinnosti zákona o štátnej službe, zákona o verejnej službe a zákona o Hasičskom a záchrannom zbore od 1. apríla 2002, kde sa ustanovujú nové stupnice platových taríf neuvažuje sa už pre rok 2002 s ich ďalšou úpravou. Výnimka je rámcovaná nariadením vlády SR č. 237/2001 Z.z., ktorým sa novelizovalo nariadenie vlády SR č. 249/1992 Zb. o platových pomeroch zamestnancov v rozpočtových a v niektorých ďalších organizáciách a orgánoch v znení neskorších predpisov a nariadenie vlády SR č. 250/1992 Zb. o platových pomeroch príslušníkov Zboru požiarnej ochrany SR v znení neskorších predpisov, podľa ktorého bude pre zdravotníckych pracovníkov v štátnom zdravotníckom zariadení a zamestnancov, ktorí sa podieľajú na zabezpečovaní poskytovania zdravotnej starostlivosti v zariadeniach sociálnych služieb, ktoré sú finančnými vzťahmi napojené na rozpočtovú kapitolu zriaďovateľa od 1. januára 2002 uplatnená vyššia stupnica platových taríf. 

     K § 13
	V súlade s vládnym návrhom novely zákona o rozpočtových pravidlách, ktorý je predložený na rokovanie NR SR ako jeden zo zákonov súvisiacich s reformou verejnej správy sa v odseku 1 upravuje poskytnutie prostriedkov vyšším územným celkom zo štátneho rozpočtu do schválenia ich rozpočtov formou preddavku.
 	Podľa navrhovaného ustanovenia ods. 2 príslušné daňové úrady na základe schváleného rozpočtu na rok 2001 vykonajú vyrovnanie výnosov pomerných častí dane z príjmov fyzických osôb zo závislej činnosti a funkčných požitkov, dane z príjmov právnických osôb a cestnej dane plynúcich do obcí do určeného termínu.

	K § 14
 	Ustanovenie odseku 1 umožňuje správcom jednotlivých rozpočtových kapitol rovnomerné čerpanie rozpočtových výdavkov v každom štvrťroku do výšky maximálne 25 % celkových výdavkov schválených pre jednotlivú rozpočtovú kapitolu. Uvedené ustanovenie sa vzťahuje aj na rozpočtové výdavky upravené na základe § 3 ods. 1 tohto zákona.
     V odseku 2 sa zakotvuje oprávnenie vlády a na základe jej splnomocnenia ministra financií povoliť v odôvodnených prípadoch výnimku z predchádzajúceho odseku.

 	K § 15
	Účinnosť zákona sa navrhuje od 1. januára 2002.